Dos campus més, un de La universitat de Barcelona i l'altre de la Universitat de Lleida, s'afegeixen als programes de prevenció a les universitats.
És possible que si algun dia camineu per un campus universitari topeu amb una de les activitats de prevenció i promoció de la salut que des de fa anys es duen a terme a les universitats catalanes amb el suport de la Sub-direcció General de Drogodependències.
Un dels èxits d'aquests programes és que es basen en la metodologia entre iguals, i això vol dir que són els mateixos grups d'estudiants, prèviament formats, els qui duen a terme accions per a aquests col·lectius universitaris.
Els universitaris constitueixen una població molt important en la qual es pot incidir en la prevenció de drogues, sobretot per dos motius.
En primer lloc, per la seva edat i fase de cicle vital, que acostumen a associar-se a més autonomia i sensació de llibertat, que fan que sigui clau que puguin disposar d'informació sobre drogues per a la presa de decisions saludables i de menys risc.
I, en segon lloc, com a futurs professionals de diferents àmbits, com la psicologia, la comunicació, el dret, la medicina, la infermeria, etc., en què els coneixements adquirits a través d'aquesta experiència poden formar part del seu bagatge i coneixement acadèmic i personal.
Actualment hi participen la Universitat de Barcelona, Universitat Autònoma de Barcelona, Universitat de Lleida, Universitat de Girona, Universitat de Vic, Universitat Pompeu Fabra, Universitat Rovira i Virgili, Tecnocampus, Escola d'Infermeria, Universitat Ramon Llull, Universitat Abat Oliva i Fundació Universitària del Bages.
Els programes arriben als diferents campus de la mà de les entitats especialitzades Fundació Salut i Comunitat, Fundació Autònoma Solidària, Fundació Àmbit Prevenció i Associació Promoció i Desenvolupament Social, que des de fa anys duen a terme amb èxit aquestes intervencions en l'àmbit universitari.
Descarregar el mapa d'universitats participants
La majoria dels programes inicien les activitats amb la captació d'alumnat voluntari, que participa en una formació de 25 hores, com a mínim, que els capacita perquè siguin agents de salut dels programes i que, alhora, es pot convalidar per crèdits ECTS.
En el darrer curs 223 estudiants van ser voluntaris d'aquests programes.
Un cop els estudiants han estat formats, duen a terme actuacions de sensibilització i altres activitats preventives, sempre supervisades per equips professionals, que poden consistir en un punt informatiu itinerant o bé en accions amb el motiu de diades concretes o en tallers a les aules, i també en la presència a les xarxes socials.
Un dels programes organitza un concurs anual de vídeos realitzats per l'alumnat sobre prevenció i drogues.
Enguany (any 2018) s'inicia la vuitena edició del concurs "Drogues: el teu punt de mira", en el qual al llarg de les edicions s'han recollit més de 130 vídeos.
El darrer curs s'estima que al voltant de 10.000 estudiants van beneficar-se d'aquests programes.
Tots aquests programes sobre prevenció de drogues tenen presència a les xarxes socials (Twitter, Facebook, Instagram, etc.), que esdevenen un punt clau per arribar al col·lectiu al qual s'adrecen.
Fundació Àmbit Prevenció - Tecnocampus